Boyhood kraai koning by Golden GlobesDie span van die rolprent “Boyhood”. Foto: Golden Globes, Facebook Lokprente van rolprente wat gewen het volg onderaan die berig. Die fliek Boyhood het koning gekraai by die 72ste Golden Globe-toekennings wat Sondag in die Beverly Hilton-hotel in Beverly Hills gehou is. Die jaarlikse glansgeleentheid vereer van die bestes van die rolprentbedryf. Boyhood het weggestap met die prys vir die beste drama asook die beste regisseur (Richard Linklater) en beste aktrise in ŉ ondersteunende rol (Patricia Arquette). Volgens die webwerf IMDB het die verfilming van dié unieke fliek in 2002 afgeskop, maar dit is eers in 2013 voltooi. Julianne Moore is bekroon met die prys vir beste aktrise in ŉ drama vir haar rol in Still Alice terwyl Michael Keaton die prys ontvang het vir beste akteur in ŉ komedie of musiekblyspel vir sy rol in Birdman. Die sterbelaaide rolprent The Grand Budapest Hotel is aangewys as die wenner vir die beste rolprent, komedie of musiekblyspel. Vir ŉ volledige lys van wenners gaan loer gerus hier. Die Golden Globe-toekennings word vanaand om 21:30 op M-Net (kanaal 101 op DStv) uitgesaai.